**„Dorurile mele n-au asemănare”**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Nu pot uita că-n cumpăna fântânii

Sta spânzurat un sâmbure de vină

Care-a căzut în pulberea ţărânii

Să-şi spele inocenţa în lumină,

Iar eu de dorul tău pe borangicul

Albastru cald al cerului de vară

Scriam un vers ce-avea să-şi ‘nalțe spicul

Spre lunca unde tu dormeai afară.

Nu te-ai trezit chiar dacă lângă tine

Picioarele desculțe-nrourate

Au poposit şi-n cupe cu stamine

Au încuiat povești demult uitate.

- Îmi amintesc izvorul de sub stâncă

Ce-aluneca pe firul ierbii-n șoaptă,

Cerul era o mare prea adâncă,

Iar eu urcam spre tine câte-o treaptă.

În mijlocul poienii cu narcise,

Pe pătura de flori, cu talpa-n rouă,

Mă așteptai cu-mbrățișări proscrise

Și chipul poleit de luna nouă...

Plutesc prin vis și timpul mi se pare

Împiedicat în cumpăna răbdării,

N-ai cum să știi, iubito, cât mă doare

Când mă trezesc pe țărmul depărtării.

Liliana Trif Ioan Grigoraș